ส่วนที่ 1

ข้อมูลสรุป (Executive Summary)

บริษัท ไทยเอนจิน เมนูแฟ็คเจอริ่ง จำกัด (มหาชน)
ประกอบธุรกิจหลักประเภทผลิตและจำหน่ายเครื่องยนต์ต้นกำลังภายใต้เครื่องหมายการค้า “มิตซูบิชิ”
ซึ่งบริษัทเคยได้รับหนังสือสัญญาให้สิทธิและให้ความช่วยเหลือทางเทคนิคจากบริษัท มิตซูบิชิ เฮฟวี่
อินดัสตรี้ส์ จำกัด โดยมีรายได้หลักมาจากการจำหน่ายเครื่องยนต์และชิ้นส่วนอะไหล่

การตลาดและภาวะการแข่งขัน
ปริมาณความต้องการเครื่องจักรทางการเกษตรจะขึ้นอยู่กับการขยายตัวของภาคการเกษตรและสภาวะตลาดสินค้าเกษตรเป็นหลัก
ในปี 2545 รัฐบาลมีนโยบายช่วยเหลือเกษตรกรไทยหลายโครงการ เช่น
โครงการหนึ่งตำบลหนึ่งผลิตภัณฑ์
และเร่งผลักดันให้สินค้าเกษตรเป็นสินค้าส่งออกที่สร้างมูลค่าเพิ่มให้ประเทศไทย
ภาคการเกษตรของไทยขยายตัวได้ค่อนข้างดี ถึงแม้ว่าอุทกภัยที่เกิดขึ้นในปี 2545
จะทำให้ปัจจัยการผลิตไม่ว่าจะเป็นรถไถนา เครื่องสูบน้ำ
เครื่องปั่นไฟได้รับความเสียหายเป็นอย่างมาก ภาครัฐได้ให้ความช่วยเหลือจัดหาแหล่งเงินทุน เช่น
ธนาคารเพื่อการเกษตรและสหกรณ์การเกษตร (ธ.ก.ส.) โครงการกองทุนหมู่บ้านหมู่บ้านละ 1
ล้านบาท เป็นแรงเสริมอีกทางหนึ่งที่ช่วยเพิ่มกำลังการใช้จ่ายของเกษตรกร

บริษัทใช้กลยุทธ์ทางการตลาดเพื่อจัดจำหน่ายโดยอาศัยการส่งเสริมการขายเพื่อสร้างภาพพจน์และค่านิยมใหม่ให้แก่เกษตรกร
ซึ่งสามารถแยกวิธีการส่งเสริมการขายโดยใช้กลยุทธ์การส่งเสริมการขายด้านผลิตภัณฑ์ (Product
Promotion) กลยุทธ์การส่งเสริมด้านราคา (Price Promotion)
กลยุทธ์การส่งเสริมการขายด้านการให้บริการหลังการขาย (Service Promotion) และ
กลยุทธ์การจัดตั้งชมรมผู้ค้าเครื่องยนต์ดีเซลประจำภาค

ลักษณะของลูกค้า แบ่งกลุ่มลูกค้าได้ 3 กลุ่มดังนี้ (1) กลุ่มลูกค้าเดิม (2)
กลุ่มลูกค้าที่ใช้เครื่องยนต์ของบริษัทคู่แข่งขัน (3) กลุ่มลูกค้าที่กำลังจะเริ่มใช้เครื่องยนต์ หรือ
กลุ่มลูกค้าเป้าหมายในอนาคต บริษัทได้วางกลยุทธ์ในลักษณะของการร่วมกิจกรรมทางการตลาด
โดยแบ่งกลยุทธ์แยกไปตามกลุ่มลูกค้า ซึ่งจะก่อให้เกิดความสัมพันธ์ที่ดีอันจะนำไปสู่เป้าหมายการขาย
และตัวแทนจำหน่ายจะรับช่วงดำเนินงานขายสินค้าให้แก่ลูกค้าเป็นลำดับต่อไป

การจำหน่ายและช่องทางการจัดจำหน่าย บริษัทมีทั้งหมด 3 ช่องทาง คือ (1)
การจำหน่ายผ่านตัวแทนจำหน่าย (Dealer) ซึ่งตั้งร้านค้ากระจายอยู่ทั่วประเทศจำนวนมากกว่า
250 แห่ง (2) การจำหน่ายผ่านบริษัท ไทยธุรกิจเกษตร จำกัด
เพื่อจำหน่ายต่อไปยังลูกค้าของธนาคารเพื่อการเกษตรและสหกรณ์การเกษตร (ธ.ก.ส.)
และสหกรณ์การเกษตรเพื่อการตลาด (ส.ก.ต.) เปิดบริการให้แก่เกษตรกรตามจังหวัดต่างๆ
ประมาณ 70 แห่งและ (3) การจำหน่ายไปยังต่างประเทศ โดยบริษัทจะเป็นผู้ส่งออกโดยตรง

สถานะของบริษัท ศาลล้มละลายกลางได้มีคำสั่งให้ฟื้นฟูกิจการของบริษัท เมื่อวันที่ 21 เมษายน
2543 ตามพระราชบัญญัติล้มละลาย พุทธศักราช 2483 ตามที่แก้ไขเพิ่มเติม
และได้มีคำสั่งเห็นชอบแผนฟื้นฟูกิจการเมื่อวันที่ 20 ธันวาคม 2543 และตั้งให้บริษัท เชอร์ชิลล์
ไพรซ์ แพลนเนอร์ จำกัด เป็นผู้บริหารแผน
เพื่อให้บริษัทได้มีการดำเนินการตามแผนฟื้นฟูกิจการต่อไป และได้จัดตั้งบริษัทบริหารสินทรัพย์ ได้แก่
บริษัท ทีอีเอ็ม แอสเซ็ทส์ รีคอฟเวอรี่ จำกัด เพื่อทำหน้าที่ติดตามเรียกเก็บหนี้กับลูกหนี้ของบริษัท
ไทยเอนจิน เมนูแฟ็คเจอริ่ง จำกัด (มหาชน) และบริษัท ที.อี.เอ็ม. บิวสิเน็ส โอเปอเรชันส์
จำกัด เพื่อทำหน้าที่ผลิตเครื่องยนต์ดีเซลขนาดเล็ก ทำให้ปัจจุบันบริษัท มีบริษัทย่อยรวม 3
บริษัทซึ่งรวมถึงบริษัท เท็ม พาร์ท (1995) จำกัด
จัดตั้งขึ้นโดยมีวัตถุประสงค์เพื่อใช้สิทธิประโยชน์ที่ได้รับจากการยกเว้นภาษีเงินได้นิติบุคคลจากการส่งเสริมการลงทุนจากการผลิตชิ้นส่วนเพื่อจัดจำหน่ายในประเทศหรือส่งออกไปยังต่างประเทศ

จนถึงปัจจุบัน ขั้นตอนที่ 1 ถึงขั้นตอนที่ 5 จากทั้งหมด 7
ขั้นตอนในแผนฟื้นฟูกิจการได้ดำเนินการแล้วเสร็จ เมื่อวันที่ 1 กุมภาพันธ์ 2545
เจ้าหนี้ที่เข้าร่วมประชุมส่วนใหญ่ได้มีมติรับคำขอแก้ไขแผน
เนื่องจากมีนักลงทุนเสนอซื้อกิจการของบริษัทโดยการซื้อหุ้นทุนจดทะเบียนทั้งหมดของบริษัทและชำระคืนเครื่องมือทางการเงินที่เป็นหนี้ที่แปลงสภาพได้ซึ่งออกให้แก่เจ้าหนี้
และศาลล้มละลายกลางมีคำสั่งเห็นชอบการแก้ไขแผนเมื่อวันที่ 4 เมษายน 2545 ดังนั้น
จึงมีการแก้ไข 2
ขั้นตอนสุดท้ายของแผนฟื้นฟูกิจการซึ่งได้แก่การยกหนี้ที่เหลือบางส่วนและการนำหน่วยธุรกิจดำเนินงานเข้าจดทะเบียนในตลาดหลักทรัพย์อีกครั้ง
เป็นการยกหนี้ที่เหลือบางส่วนและการขายหุ้นทุนจดทะเบียนทั้งหมดของบริษัทให้แก่นักลงทุน
แต่เนื่องจากนักลงทุนไม่ได้ดำเนินการเพื่อให้สัญญาผูกพันเสร็จสมบูรณ์ภายในระยะเวลาที่กำหนดคือเมื่อต้นเดือนสิงหาคม
2545
ดังนั้นการดำเนินการตามแผนฟื้นฟูกิจการของบริษัทจึงยึดถือตามเงื่อนไขที่ระบุไว้ในการแก้ไขแผนและผู้บริหารแผนยังคงหาทางเลือกที่เป็นไปได้ต่อไป
แต่ยังไม่สามารถสรุปทางเลือกที่ดีที่สุดสำหรับบริษัทได้ในปัจจุบัน

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)